ઇન્દોરઃ ન્યૂઝીલેન્ડ સામે ત્રીજી અને અંતિમ ટેસ્ટ પહેલાં ટીમ ઇન્ડિયાને વધુ એક ઝટકો લાગ્યો છે. શિખર ધવન બાદ હવે ઈજાગ્રસ્ત ભુવનેશ્વરકુમારના સ્થાને મહારાષ્ટ્રના ફાસ્ટ બોલર શાર્દુલ ઠાકુરને ટીમમાં સામેલ કરી લેવામાં આવ્યો છે. ૨૪ વર્ષીય શાર્દુલ મુંબઈ ક્રિકેટ ટીમ તરફથી રમે છે, જ્યારે આઇપીએલમાં તે તે કિંગ્સ ઈલેવન પંજાબ તરફથી રમે છે. શાર્દુલને આ વર્ષે વેસ્ટ ઇન્ડીઝના પ્રવાસે ગયેલી ભારતીય ટીમમાં સામેલ કરવામાં આવ્યો હતો, પરંતુ તેને અંતિમ ઈલેવનમાં સ્થાન મળ્યું નહોતું. ભુવનેશ્વરનું ઈજાગ્રસ્ત થવું ટીમ ઇન્ડિયા માટે એક ઝટકો છે, કારણ કે કોલકાતા ખાતેની બીજી ટેસ્ટની પહેલી ઇનિંગ્સમાં તેણે પાંચ વિકેટ ઝડપી ન્યૂઝીલેન્ડ બેટિંગની કમર તોડી નાખી હતી. પીઠના સ્નાયુ ખેંચાઈ જવાને કારણે તેને ટીમની બહાર રહેવું પડ્યું છે.